SA ultraveldwedloop-atleet tree Saterdag aan saam met wêreld bestes in ultramarathon in Nieu-Seeland | SAFFA.com | Page 2
Die Suid-Afrikaanse ultraveldwedloop-atleet Ryan Sandes tree Saterdag aan saam van die wêreld se beste langasems in die Tarawera-ultramarathon in Rotorua, Nieu-Seeland.
Sandes sal dié wedloop oor 102 km gebruik as voorbereiding vir Junie se Western States 100 Miler in Kalifornië se Sierra Nevada-gebergte.
Die Tarawera is bekend as een van die mees mededingende ultrawedlope in die wêreld.
Die roete oor 102 km strek deur dele wat van groot kulturele betekenis is vir die Maori’s en die natuurskoon sluit in mere, woude en watervalle.
Sandes sê die Tarawera is ’n goeie wedloop om vroeg in die seisoen aan te durf.
“Die Western States is my hooffokus vir die eerste deel van 2019, sê die Kapenaar.
“Die roete is vinnig, sonder te veel hindernisse en is soortgelyk aan die Western States. Dit sal my ’n goeie idee gee waar ek staan met my krag en fiksheid,” sê Sandes.
Die langasem het die Western States in 2017 gewen en in 2018 saam met Ryno Griesel die “Great Himalaya Trail” in net meer as 25 dae afgelê.
Hy sê ná die epiese tog in Maart, het sy 2018-seisoen nie na wens verloop nie, en hy wil vanjaar sake regstel.
Sandes moes in Desember weens ontwatering ná net 45 km van die Kaapstadse ultraveldwedloop oor 100 km tou opgooi.
“Ek het in 2016 die Tarawera baie geniet. Ek hoop deur dit nou te hardloop, sal ek sielkundig reg wees vir die Western States,” sê Sandes.
Die Amerikaners Cody Reed en Tim Freriks en die Brit Harry Jones het ook ingeskryf.
Die Tarawera is deel van die wêreldreeks en is ’n kwalifiserende byeenkoms vir die Western States en die uitdagende Ultra-Trail du Mont-Blanc (UTMB) oor 166 km, wat in Augustus in die Alpe plaasvind.
« Germany, the UK, and the USA have sent an ‘unprecedented’ letter to Ramaphosa warning him that he needs to take action against ongoing corruption taking place in SA
SA boere se kennig gesog in ander lande – veeboere dra kennis aan Russe oor tydens handelskou veeboerdery, -teling en genetika, in Moskou »